ચાલુ સપ્તાહ દરમિયાન એક તરફ અમેરિકન પ્રમુખના ઈરાન સંધિમાંથી છૂટા પડવાના નિર્ણય અને તેની પાછળ વધતા આંતરરાષ્ટ્રીય તેલના ભાવ, જયારે બીજી તરફ કર્ણાટકની ખરેખરીના ખેલ જેવી ચૂંટણી જેવા મોટા આંચકા પચાવી શૅરબજારે નિર્ણાયક રીતે ઉપર તરફની ચાલ બતાડી છે. એમ લાગે છે કે ભારતીય શૅરબજાર હાલ કોઈ પણ નકારાત્મક સમાચારને અવગણીને આગળ વધી રહ્યું છે. આમ હવે રોકાણકારે સારા શૅરોમાં લેણ પકડી રાખવું તે નક્કી છે. બીજું, ભારતીય શૅરબજાર હવે ફક્ત એફઆઇઆઇ (ફોરેઇન પોર્ટફોલીઓ ઇન્વેસ્ટર) પર આધારિત ન રહેતા, ઘર આંગણેના મ્યુચ્યુઅલ ફંડ્સ, નાણાં સંસ્થા તેમ જ વીમા કંપનીઓના ટેકા થકી સ્થિરતા પામ્યું છે. આમ સતત એફઆઇઆઇની વેચવાલી છતાં બજાર નાના મોટા રિયેકશનને બાદ કરતા મોટી મચક આપતું નથી.